জীবনের ধর্ম প্রকাশ আর মৃত্যুর ধর্ম রহস্যাবৃত অপ্রকাশের মধ্যে। জীবনের অণ্বেষায় মানুষ যে কীর্তীর কোলাজ প্রতিষ্ঠিত করে, সেখানেই তাঁর অমরতার প্রদীপ প্রজ্জ্বলিত। জীবনের ধারা কত যে বিচিত্র আর কোথা থেকে শুরু হয়ে কোথায় প্রবাহিত হয়ে চলেছে তারও কোনও সুরাহা নেই। সেজন্যে তাঁকে বলতে শুনি ‘জীবনমুখী গান’ বলে কোনও কথায় তিনি বিশ্বাস করেন না। কারণ তাহলে তো ‘মরণমুখী’ একটা কিছুও থাকতে হবে। ‘যোগাযোগ’ উপন্যাসে রবিন্দ্রনাথ বলেন- “সংসারে ক্ষুদ্র কালটাই সত্য হয়ে দেখা দেয়…… চিরকালটা থাকে আড়ালে; গানে চিরকালটাই আসে সামনে, ক্ষুদ্র কালটা যায় তুচ্ছ হয়ে, তাতেই মন মুক্তি পায়।” সেই চিরকেলে গান নিয়ে শান্তনু বিশ্বাসের বোঝাপড়া। স্বাধীনতা উত্তরকালে তাঁর বেশ কটি মিশ্র এ্যালবাম বের হয়। ২০০৬ সালে এটিএন মিউজিক থেকে তাঁর কথা ও সুরে সুবীর নন্দী ও ইন্দ্রাণী সেনের দ্বৈত এ্যালবাম বের হয়। ২০০৭ সালে ইমেপ্রস অডিও ভিশন থেকে বের হয় ‘ঝিনুক ঝিনুক মন’- এটি অরুণিমা ও শান্তনু বিশ্বাসের যৌথ সংকলন। ২০০৮ সালে অগ্নিবীণার ব্যানারে বের হয় বাপ্পা মজুমদারের সঙ্গে যৌথ এ্যালবাম ‘বহমান’। ২০০৯ সালে বেরোয় তাঁর প্রথম একক এ্যালবাম ‘চিরকুট’। ২০১১ তে বেরোয় দ্বিতীয় একক এ্যালবাম ‘পোস্টম্যান’ এবং ২০১৪-র মার্চে বেরোয় ‘খড়কুটো’ ৩য় একক এ্যালবাম। এরই মধ্যে প্রকাশিত হয়েছে পূর্বে উল্লিখিত নাট্যগ্রন্থগুলো। এ বছরই ‘গানের কবিতা খোলাপিঠ’র সঙ্গে নাট্যগ্রন্থ ‘নির্ভার’-ও প্রকাশিত হয়। লিখে চলেছেন আরও বেশ কটি একাঙ্কিকা ও গান। তাঁর খোলাপিঠের গানগুলো সময়ের দলিল অথবা কোনও দীর্ঘ প্রবন্ধের সংক্ষিপ্ত প্রমিত রূপ। প্রতিটি গানের নিচে তিনি টীকাভাষ্যে আতুরকথন বর্ণনা করেছেন। খুব ভালো হতো যদি গানগুলোর স্বরলিপিও সংযুক্ত থাকতো। যদিও ইউটিউবে তাঁর সবগুলো গান আলাদা আলাদা এ্যালবামে পাওয়া যায় এবং অতিসমপ্রতি সবগুলো এ্যালবামের সংকলনও প্রকাশিত হতে যাচ্ছে। গানের কবিতা গ্রন্থে মোট ৩৮টি গান রয়েছে। শান্তনু বলেন- “ঐতিহ্যবাহী বাংলা গানের ওপর নিরীক্ষা চালিয়ে আমি চেয়েছি তাকে সমকালীন করে তুলতে। আমার দেখা ও অদেখা জীবন এবং আমার চার পাশের দুঃখ সুখে দোল দোলানো মানুষকে নিয়েই রচিত হয়েছে ‘পোস্টম্যান’ এ্যালবামের যত গান।” ‘খড়কুটো’ নিয়ে বলেন- “এ্যালবাম করার ক্ষেত্রে আমার আপ্রাণ চেষ্টা থাকে আমি যেন নিজের পাশাপাশি শ্রোতাদের ফাঁকি না দিই। শ্রোতা হচ্ছেন পূজনীয়।” বাংলা গানকে মূল ধারায় ফিরিয়ে আনার প্রচেষ্টায় ২০১৪-এ প্রকাশিত ‘খড়কুটো’-র ‘প্রবঞ্চনা’ নামের গানটি খুব সাড়া ফেলেছিল। একটি ফরাসি চার্চ সঙ্গীতের অনুপ্রেরণায় রচিত হয়েছে এই গান। বিখ্যাত এই গানের মডেল হয়েছিলেন ইশরাত আখন্দ। মৃত্যুর বছর দুই আগে শখ করে জেড এঙ ওয়াই ইন্টারন্যাশনালের পরিচালক এবং চিত্রশিল্পী ইশরাত সাদা কালো শাড়ি পরে এই গানের মডেল হন। ইশরাত স্বতঃপ্রণোদিত হয়ে এই গানের মিউজিক ভিডিওর চিত্রনাট্য লিখতে চেয়েছিলেন।